SKRIFTLIG FORESPØRGSEL E-0806/02

af Juan Naranjo Escobar (PPE-DE) til Kommissionen

(21. marts 2002)

Om: Trafikulykker i EU

Ved åbningen af den 11. verdenskongres i Madrid om international forebyggelse af trafikulykker blev det oplyst, at der årligt på landevejene i EU omkommer mere end 40 000 personer, og at omkring 1,6 millioner kvæstes alvorligt ved trafikulykker. I denne forbindelse kan det arbejde, som udføres af Tispol (European Traffic Police Network), der består i udveksling af informationer mellem de europæiske politikorps, have en gavnlig og umiddelbar indflydelse trafiksikkerheden i EU. Hvor aktuelle er de seneste data om trafikulykker i byområder, som Kommissionen råder over? Indgår alle de europæiske politikorps i Tispol? I hvilket omfang kan erfaringerne fra Tispol overføres til lande uden for EU?

Den europæiske bilpark er i stadig vækst, således som det fremgår af tallene for det sidste tiår. Dette burde ledsages af en forøget sikkerhed på de europæiske landeveje, men der er stadig forskelle på lovgivningerne, når det gælder så væsentlige områder som måling af alkoholprocenten i blod og trafikanters indtagelse af euforiserende midler. I hvilket omfang er det efter Kommissionens opfattelse påkrævet at samordne ikke blot de forskellige færdselslovgivninger og sanktionerne, men også den teknik og de midler, som anvendes for at forbedre trafiksikkerheden i EU? Hvilke foranstaltninger har Kommissionen truffet for at undgå, at trafikulykkerne er den vigtigste årsag til dødelighed blandt unge europæere i alderen 14-25 år?

Svar afgivet på Kommissionens vegne af Loyola de Palacio

(6. maj 2002)

Selv om situationen ikke på nogen måde må betragtes som tilfredsstillende, falder antallet af færdselsulykker i Unionen dog hurtigere i byområderne end i andre områder. Man kan bl.a. konstatere, at antallet af dræbte falder fra år til år.

Politistyrker fra alle medlemsstaterne, undtagen Luxembourg, Østrig og Portugal er for øjeblikket repræsenteret i Tispol's råd (Traffic Information System Police, det europæiske net af færdselspoliti). Norge, Slovenien og Schweiz er også medlemmer af Tispol, og der er andre europæiske lande, som medvirker i operationer, der iværksættes af Tispol. Den Tjekkiske Republik, Ungarn og Polen har udtrykt ønske om at blive medlemmer i fremtiden. Tispol kan i fremtiden spille en rolle i forbindelse med bedre færdselssikkerhed i de nye medlemsstater ved udveksling af knowhow og bedste praksis og fælles operationer.

Kommissionen mener, at harmonisering af bestemte regler, sanktioner og kontrolordninger samt vedtagelse af retningslinjer vedrørende bedste praksis inden for teknik og midler er uundværlige med henblik på at øge færdselssikkerheden på europæisk plan. For flere detaljer om Kommissionens initiativer både tidligere og i fremtiden bedes det ærede medlem se kapitlet om færdselsulykker i hvidbogen om den europæiske transportpolitik(1).

Hvad angår aldersgruppen 14 til 25 år har Kommissionen i 2001, som den også har gjort tidligere, givet støtte til flere bevidsthedsgørelseskampagner med henblik på denne aldersgruppe. Det er planen i 2002 at indsamle foranstaltninger, der har haft succes på nationalt eller lokalt plan, for at udarbejde og udsende en vejledning om god praksis.

Færdselssikkerhed er under alle omstændigheder og i enhver henseende et fælles ansvar. En virkelig forbedring af situationen forudsætter beslutsom indsats på alle planer: på fællesskabsplan, nationalt, regionalt og lokalt plan, fra brugernes, transportvirksomhedernes og producenternes side samt på uddannelsesplan og politiplan.

(1) Hvidbog Den europæiske transportpolitik frem til 2010: De svære valg, KOM(2001) 370, endelig udg.